Christopher Spiteri nħeles minn akkuzzi ta’ traffikar ta’ droga wara li l-Qorti m’emmnitx ix-xhieda li ngħatat minn persuna li kienet tgħix miegħu. Il-każ imur lura għal Mejju tal-2001 meta Spiteri li dak iż-żmien kellu 24 sena, twaqqaf flimkien ma’ sieħbu Andrew Bezzina f’roadblock fin-Naxxar mill-Forzi Armati ta’ Malta. Dakinhar fil-vettura nstabu siringi mimlijin b’’likwidu kannella, pakkett b’sustanza li kienet suspettata droga u affarijiet relatati ma’ droga fid-dashboard. Fix-xhieda tiegħu, Bezzina qal li d-droga ma kinitx tiegħu iżda ta’ Christopher Spiteri li kien jissupplixxih bid-droga. Dak iż-żmien Bezzina u Spiteri għamlu żmien jgħixu flimkien. F’raid li għamlet il-Pulizija fid-dar instabu numru ta’ pakketti vojta. Fid-deċiżjoni tagħha, il-Qorti ppreseduta mill-Maġistrat Natasha Galea Sciberras ma emmnitx il-verżjoni ta’ Bezzina li kien xehed u qal li kien xtara d-droga mingħand Spiteri. Dan għall-fatt li x-xhieda tiegħu kienet inkonsistenti u fejn biddel il-verżjoni tiegħu bosta drabi. Il-qorti kkonkludiet li ma tistax tasal għall-konvinċiment morali skont ix-xhieda li ta Bezzina biss u fin-nuqqas ta’ kull prova oħra li l-imputat kien forna d-droga, illiberat lil Spiteri mill-akkużi kollha. Għal Spiteri dehru l-Avukati Kris Busietta u Jason Azzopardi.